text: Duel om Folketingsplads
  31 marts 2016 kl. 12.32
  Den socialdemokratiske Esbjerg-kreds giver nærmest med garanti en plads i Folketinget. Nu kæmper to lokale mænd om den ene stol. 
  De vil det samme. Have en plads i Folketinget. Anders Kronborg og Jakob May. 
  Og bliver de valgt som kandidat for Esbjerg-kredsen, er det næsten en sikker vej til Borgen.
  Anders Kronborg. Skolelærer i Esbjerg. 10 års erfaring i byrådet. Nu udvalgsformand. Gift. Far til to små børn.
  Jakob May. Centerchef i Århus. Men også med erfaring sømand, som fagforeningsmand, som socialrågiver. Fraskilt. To voksne børn
  De to er begge esbjergensere. Men med 22 år i aldersforskel. Kronborg 34 år. May 56.
  - Han kunne jo være min far, og så ville vi have det hyggeligt sammen, siger Anders Kronborg med et drilsk glimt i øjet.
  På et vælgermøde i HK/NNF-huset i Esbjerg driller Jakob May igen:
  - Vi har begge løbet marathon i Berlin, men Anders glemmer vist at fortælle om sin tid i løbet.
  Duellen mellem de to er i fuld gang. Uanset hvem af dem, der vinder, vil de skulle følge efter den nu tidligere finansminister Bjarne Corydon, som blev valgt ind netop via Esbjerg-kredsen, men trak sig, da han fik en stor stilling i erhvervslivet.
  Medlemmerne skal nu vælge mellem den mere "klassiske" socialdemokratiske kandidat Jakob May, der har rødder i fagbevægelsen og den mere politisk skolede Anders Kronborg a la de to folketingsmedlemmer Dan Jørgensen og Nicolai Wammen.
  Henrik Berg, der er faglig sekretær i fagforeningen Metal, peger på Jakob May:
  - Fordi han har været ude i det rigtige liv og ude på arbejdsmarkedet. Noget der mangler på Christiansborg, siger han.
  Formand for DSU, Esbjerg, Mads Hvidberg Kristensen, peger på Anders Kronborg:
  - Han arbejder nemlig for nogle af de sager, som vi unge er meget optaget af: Miljøet og uddannelsespolitiken,  siger han.
  Hvem vinderen er, bliver offentliggjport på et medlemsmøde den 18. april.
  